ИЗБОРНОМ ВЕЋУ

ФИЛОЗОФСКОГ ФАКУЛТЕТА

**ПОВОДОМ ПOДТАЧКЕ Г ТАЧКЕ V ДНЕВНОГ РЕДА**

Међу предлозима Декана за расписивање конкурса, у подтачки Г, налази се *предлог за* *покретање поступка за избор једног доцента за Општу филозофију – тежиште* *истраживања на Хеленистичкој и Средњовековној филозофији*. По уобичајеној процедури, предлог се темељи на образложеној иницијативи Одељења и мишљењу Кадровске комисије. Пошто сам своје неслагање са овим предлогом манифестовао на седници матичног Одељења и у преписци са Председником Кадровске комисије, преостаје ми да то учиним и на инстанци која доноси коначну одлуку.

Одељење за филозофију донело је одлуку о тој иницијативи на истој седници на којој је, по хитној процедури, донета и одлука да се листи тежишта истраживања на Семинару за историју филозофије придода Хеленистичка филозофија. Истом приликом, за чланове комисије за писање извештаја одређени су: проф. др Драго Ђурић (председавајући), проф. др Живан Лазовић и др Дејан Вук Станковић, ванредни професор Учитељског факултета у Београду. Ове одлуке донете су убедљивом већином гласова чланова Одељења, али без претходно формираног већинског става на Семинару за историју филозофије, кога се те одлуке највише тичу. Поред тога, два од три предложена члана комисије (проф. др Живан Лазовић и проф. др Дејан Вук Станковић) за тежишта својих властитих истраживања немају Историју филозофије, иако на матичном одељенском Семинару, као и изван Филозофског факултета у Београду, постоји довољно наставника који се баве Историјом филозофије, са истим или сличним тежиштима истраживања у односу на овде потребна.

Добро ми је познато да је свако одељење на Филозофском факултету аутономно у доношењу одлука из властите надлежности, односно то да се на нивоу Факултета поштују одлуке матичних одељења. Међутим, сматрам да исти принцип треба да важи и када је реч о односу матичног одељења према надлежностима мањих јединица у његовом властитом саставу, како би се поред међу-одељенске спречила и унутар-одељенска хегемонија, тј. избегли двоструки стандарди, по којима је аутономија дозвољена само „од пола“, а не и „до пола“. **Изражавајући незадовољство због још једног примера хегемонистичке праксе на релацији Одељење за филозофију – Семинар за историју филозофије, позивам чланове Изборног већа да не гласају за предлог Г тачке V дневног реда, како се не би толерисала недоследност у примени принципа стручне аутономије.**

У Београду, 21. јуна 2021. Проф. др Миланко Говедарица